Loop lig vir stasieboewe! | Netwerk24
Loop lig vir stasieboewe!
Deur Devidean Moses 14 Junie 2019 06:00
'n Vroueslagoffer (47) wys hoe sy met haar hande moes baklei toe sy en haar gesin, onder wie haar 10-jarige dogter, helder oordag by Mbekweni-treinstasie deur drie mans aangeval en beroof is. Foto: Devidean Moses
"Help! Help ons; kom help ons tog asseblief!"
Dít was die pleitende woorde van 'n 47-jarige vrou van Egoli, Wellington, toe sy en haar man en hul 10-jarige dogter onlangs kort ná 12:00 op die Mbekweni-treinstasie aangeval is.
Die slagoffer – wat al 23 jaar lank met die trein van Mbekweni-stasie af ry – en haar gesin was onderweg na Eerste­rivier om vir die naweek by haar suster te gaan kuier. Sy verkies om weens veiligheidsredes anoniem te bly.
"Ek, my man en dogter het in die wagkamer by die treinstasie gesit en vir die trein gewag toe drie mans, wat met skerp messe gewapen was, ons oorval het. Die mans het reguit na ons toe gehardloop. Ek is 'n asmalyer en het so hard as moontlik probeer gegil. Een man het na my man gegryp en hom teen die kop met 'n mes gesteek. My man het toe verder met hom gestoei en ek is ook met 'n mes gesteek toe ek probeer keer dat hulle my selfoon steel."
Nog drama het gevolg toe die derde aanvaller na hul dogter, wat oor hul sakke gewaak het, gehardloop het om haar te beroof.
"My dogter het vinnig gedink, haar vuis gevou en hom hard op sy mond geslaan. Hy het my handsak gegryp, my beursie uitgehaal en gevlug," vertel die slagoffer.
Twee veiligheidswagte het die lawaai gehoor en nader gehardloop, waarna die rowers weggehardloop het.